রবীন্দ্র-নোবেল উদ্ধার হয়নি আজও। কিন্তু ভারতের আর এক নোবেলজয়ীর চুরি যাওয়া নোবোল রেপ্লিকা উদ্ধার হল।
মানব ও শিশু অধিকার কর্মী কৈলাস সত্যার্থীর সাউথইস্ট দিল্লির বাড়ি থেকে চুরি যাওয়া নোবেল-প্রতিরূপটিকে উদ্ধার করেছে পুলিশ। ৭ ফেব্রুয়ারি এই চুরি যখন ঘটে, তখন কৈলাস দক্ষিণ আমেরিকার পানামায় ছিলেন। পানামার প্রেসিডেন্টের সঙ্গে ডিনার সারতে সারতেই তিনি চুরির খবর পান। নোবেল প্রতিরূপের সঙ্গে খোয়া যায় বেশ কিছু গয়না ও মূল্যবান সামগ্রী।

কৈলাস সত্যার্থী
সম্প্রতি রাজন, সুনীল এবং বিনোদ নামের তিন ব্যক্তিকে এই চুরির সঙ্গে সংশ্লিষ্ট থাকার কারণে গ্রেফতার করেছে দিল্লি পুলিশ। তাদের কাছ থেকে নোবেল পুরস্কারের প্রতিরূপ, অভিজ্ঞানপত্র এবং অন্যান্য গয়না উদ্ধার হয়েছে।
২০১৪ সালে বিশ্বশান্তির জন্য নোবেল পুরস্কার পেয়েছিলেন সত্যার্থী। ২০১৫-এ তিনি নোবেল পুরস্কারের মূল পদকটিকে রাষ্ট্রপতি প্রণব মুখোপাধ্যায়ের হাতে অর্পণ করেন। সেটি রাষ্ট্রপতি ভবনের সুরক্ষাবলয়ের মধ্যে রয়েছে। কিন্তু প্রতিরূপ চুরি যাওয়ায় তিনি যথেষ্ট মর্মাহত বলেই ব্যক্ত করেছিলেন। আপাতত চুরি ধরা পড়ায় তিনি স্বস্তিতে।  
আরও পড়ুন 
আবারও চুরি গেল নোবেল, কবিগুরুর তালিকায় নাম লেখালেন আরও এক ভারতীয়